BRATISLAVA. Republikový snem mimoparlamentnej Občianskej konzervatívnej strany (OKS) si v sobotu v Trenčíne zvolil nové vedenie strany na ďalšie dva roky.
Za predsedu strany bol znovu zvolený poslanec Ondrej Dostál, ktorý vedie OKS od roku 2012.
Strana potvrdila vôľu pokračovať v spolupráci so SaS.
Vo funkciách podpredsedov strany boli potvrdení ekonóm Martin Mlýnek a politológ Ivan Kuhn. Novými podpredsedami OKS sa stali starostka bratislavského Starého Mesta Zuzana Aufrichtová a poslanec Radovan Kazda.
OKS na sneme potvrdila vôľu pokračovať v spolupráci so SaS, v ktorej poslaneckom klube v parlamente pôsobia obaja poslanci OKS Dostál a Kazda. OKS považuje SaS za najbližšieho politického partnera a má záujem spolupracovať s ňou aj v budúcnosti.
Ako TASR informovali z OKS, strana bude presadzovať pravicovú politiku, obhajobu občianskych slobôd a princípov demokratického právneho štátu. Zároveň podporuje kroky vlády smerujúce k zvýšeniu zaočkovanosti obyvateľstva a k podpore zodpovedného správania sa ľudí. Ak bude minister zdravotníctva považovať za nevyhnutné pristúpiť na Slovensku k povinnému očkovaniu, má podporu OKS.